## Odluka Ustavnog suda Republike Hrvatske broj U-IIIA-987/2002. od 19. rujna 2005.

### NN 115/2005 (30.9.2005.), Odluka Ustavnog suda Republike Hrvatske broj U-IIIA-987/2002. od 19. rujna 2005.

# USTAVNI SUD REPUBLIKE HRVATSKE

**2106**

Ustavni sud Republike Hrvatske, u Drugom vijeću
za odlučivanje o ustavnim tužbama, u sastavu sudac Jasna Omejec,
predsjednik Vijeća, te suci Marijan Hranjski, Mario
Kos, Ivan Mrkonjić, Emilija Rajić
i Vice Vukojević, članovi
Vijeća, u postupku pokrenutom ustav­nom tužbom S. S.
iz R., kojeg zastupa I. D., odvjetnik iz R., na sjed­nici održanoj dana 19. rujna 2005. godine, jednoglasno je
donio

## ODLUKU

I. Ustavna tužba se usvaja.

II. Županijski sud u Rijeci dužan je donijeti
odluku o žalbi pro­tiv
presude Općinskog suda u Rabu, broj: P-196/91 od 23. veljače 2005. u najkraćemu
mogućem roku, ali ne duljem od šest (6) mjeseci, računajući od prvoga idućeg
dana nakon objave ove odluke u »Narodnim novinama«.

III. Na temelju članka 63. stavka 3. Ustavnog
zakona o Ustav­nom sudu Republike Hrvatske (»Narodne
novine«, broj 99/99., 29/02. i 49/02. – pročišćeni tekst), podnositelju ustavne
S. S. iz R., određuje se primjerena naknada zbog povrede ustavnog prava iz
članka 29. stavka 1. Ustava Republike Hrvatske (»Narodne novine«, broj 41/01. –
pročišćeni tekst) u iznosu od 8.900,00 kuna.

IV. Naknada iz točke III. izreke ove odluke bit
će isplaćena iz državnog proračuna u roku od tri mjeseca od dana podnošenja
zahtjeva podnositelja Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim
novinama«.

```
Obrazloženje
```

```

```

1. Podnositelj ustavne tužbe, temeljem članka
63. Ustavnog zakona o Ustavnom sudu Republike Hrvatske (»Narodne novine«, broj
99/99., 29/02 i 49/02. – pročišćeni tekst, u daljnjem tekstu: Ustav­ni zakon),
podnio je dana 8. svibnja 2002. godine ustavnu tužbu radi duljine trajanja više
parničnih postupaka koje je pokrenuo kod Općinskog suda u Rabu.

Sud je, shodno navodima iz ustavne tužbe,
formirao zasebne predmete podnositelja sukladno postupcima koje isti vodi kod
prvostupanjskog suda tako da je predmetom ove odluke razmatrana duljina
trajanja postupka koji se kod prvostupanjskog suda vodio pod brojem: P-196/91
(tužba podnositelja radi ispražnjenja poslov­nog prostora i naknade
štete).

ČINJENICE VAŽNE ZA
USTAVNOSUDSKI POSTUPAK

2. Dana 15. lipnja 1991. godine podnositelj je
Općinskom sudu u Rabu podnio tužbu radi ispražnjenja
poslovnog prostora i naknade štete protiv tuženika Š. M., Đ. Ž., Z. M., A. M. i
A. A.

Do 5. studenoga 1997. godine održano je svega
jedno ročište i to 29. srpnja 1991. godine.

Nakon 5. studenoga 1997. godine Općinski sud u
Rabu održao je ročišta dana 22. svibnja 2002., 5. srpnja 2002., 8. studenoga
2004. godine kada donosi rješenje kojim podnositelju ustavne tužbe ostav­lja rok od 15 dana radi
uređenja tužbe, te 9. veljače 2005. godine.

Dana 23. veljače 2005. godine Općinski sud u
Rabu donosi presudu i rješenje, broj: P-196/91, na koju podnositelj podnosi
žalbu tako da se predmet od dana 24. travnja 2005. godine nalazi u postupku
odlučivanja o žalbi kod Županijskog suda u Rijeci, pod brojem: Gž-1856/05.

PRAVO VAŽNO ZA
USTAVNOSUDSKI POSTUPAK

3. Odredbom članka 29. stavka 1. Ustava
Republike Hrvatske propisano je:

*»Članak 29.*

*Svatko ima
pravo da zakonom ustanovljeni neovisni i nepristrani sud (...) u razumnom roku
odluči o njegovim pravima i obvezama (...).«.*

Odredbom članka 63. Ustavnog zakona propisano
je:

*»Članak 63.*

*(1) Ustavni
sud će pokrenuti postupak po ustavnoj tužbi i prije no što je iscrpljen pravni
put, u slučaju kad o pravima i obvezama stranke (...) nije u razumnom roku
odlučio sud (...).*

*(2) U
odluci kojom usvaja ustavnu tužbu zbog nedonošenja
akta u razumnom roku iz stavka 1. ovoga članka, Ustavni sud će nadlež­nom sudu odrediti rok za
donošenje akta kojim će taj sud meritorno odlučiti o pravima i obvezama (...)
podnositelja. Rok za donošenje akta počinje teći idućeg dana od dana objave
odluke Ustav­nog suda u »Narodnim novinama«.*

*(3) U
odluci iz stavka 2. ovoga članka Ustavni sud će odrediti primjerenu naknadu
koja pripada podnositelju zbog povrede njegova ustavnog prava koju je sud
učinio kada o pravima i obvezama pod­nositelja (...) nije odlučio u razumnom
roku. Naknada se isplaćuje iz državnog proračuna u roku od tri mjeseca od dana
podnošenja zahtjeva stranke za njezinu isplatu.«*

*Ustavna
tužba je osnovana*.

4. Svoju odluku Ustavni sud obrazlaže sljedećim
utvrđenjima:

4.1. DULJINA SUDSKOG
POSTUPKA

Podnositelj je dana 15. lipnja 1991. godine
podnio tužbu radi is­pražnjenja poslovnog prostora i naknade štete Općinskom
sudu u Rabu.

Međutim, duljina postupka uzima se u razmatranje
od 5. stude­noga 1997. godine kada je stupio na snagu
Zakon o potvrđivanju Konvencije za zaštitu ljudskih prava i temeljnih sloboda i
Protokola, broj 1, 4, 6, 7 i 11 uz Konvenciju za zaštitu ljudskih prava i
temeljnih sloboda (»Narodne novine« – Međunarodni ugovori, broj 18/97., 6/99. –
pročišćeni tekst i 8/99. – ispravak, u daljnjem tekstu: Zakon o potvrđivanju
Konvencije), koja Konvencija u članku 6. stavku 1. jamči, između ostalog, i
pravo na suđenje u razumnom roku.

Ustavna tužba podnijeta je dana 8. svibnja 2002.
godine, a do toga dana postupak nije pravomoćno okončan, pa Ustavni sud utvrđuje
da je do dana podnošenja ustavne tužbe postupak trajao ukupno deset (10)
godina, deset (10) mjeseci i dvadeset tri (23) dana, a nakon stupanja na snagu
Zakona o potvrđivanju Konvencije pa do dana podnošenja ustavne tužbe postupak
je trajao četiri (4) godine, šest (6) mjeseci i tri (3) dana.

4.2. POSTUPANJE
NADLEŽNOG SUDA

Postupak se u razmatranom, pravno relevantnom
razdoblju, od 5. studenoga 1997. godine do podnošenja ustavne tužbe, vodio pred
Općinskim sudom u Rabu kao sudom prvog stupnja u trajanju od četiri godine,
šest mjeseci i tri dana. Taj je sud u 2002. godini održao svega dva ročišta i
to (22. svibnja i 5. srpnja), dakle po proteku više od četiri i pol godine,
računajući to vrijeme od 5. studenoga 1997. godine, a potom 9. veljače 2005. godine,
da bi tek 23. veljače 2005. godine donio svoju presudu.

Po žalbi podnositelja postupak se sada vodi kod
Županijskog suda u Rijeci pod brojem: Gž-1856/05 od
24. travnja 2005. godine.

O žalbi podnositelja još nije pravomoćno
odlučeno.

4.3. PONAŠANJE PODNOSITELJA
USTAVNE TUŽBE(TUŽITELJA U PARNIČNOM POSTUPKU)

Podnositelj ustavne tužbe kao tužitelj u
parničnom postupku nije pridonio duljini postupka.

4.4. SLOŽENOST SUDSKOG
PREDMETA

Ustavni sud utvrđuje da je riječ o donekle
složenijem parnič­nom
predmetu.

OCJENA USTAVNOG SUDA

5. Ustavni sud utvrđuje da se predmet vodi u
trajanju duljem od deset godina, te da je nakon 5. studenoga 1997. godine bilo
duljih razdoblja neaktivnosti prvostupanjskog suda. Imajući u vidu ukupnu duljinu
postupka, neučinkovito postupanje suda, te okolnost da postupak još nije
pravomoćno dovršen, Ustavni sud nalazi da je povrijeđeno pravo podnositelja na
suđenje u razumnom roku, zajamčeno člankom 29. stavkom 1. Ustava Republike
Hrvatske.

Stoga je u smislu odredbe članka 63. Ustavnog
zakona, donijeta odluka kao pod točkama I. i II. izreke ove odluke.

6. Sukladno odredbi članka 63. stavka 3.
Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava na
donošenje odluke u razumnom roku, Ustavni sud utvrđuje uzimajući u obzir
okolnosti svakoga pojedinog predmeta uz istodobno uvažavanje ukupnih
gospodarskih i socijalnih prilika u Republici Hrvatskoj.

7. Predsjednik Županijskog suda u Rijeci dužan
je dostaviti Ustavnom sudu pisanu obavijest o datumima donošenja i otpreme
odluke iz točke II. izreke ove odluke u roku osam (8) dana od dana njezine
otpreme, a najkasnije osam (8) dana od isteka roka određenog u točki II. izreke
ove odluke. Ovaj nalog temelji se na članku 31. stavcima 4. i 5. Ustavnog
zakona.

8. Odluka o objavi (točka V. izreke) temelji se
na odredbama članka 29. Ustavnog zakona.

Broj: U-IIIA-987/2002

Zagreb, 19. rujna 2005.

USTAVNI SUD REPUBLIKE HRVATSKE

Predsjednik Vijeća

**dr****. sc. Jasna Omejec**, v. r.

Odluka, NN 115/2005-2106